  Анжелика Тихонова корреспондент 9-тӥ шуркынмонэ Удмуртилэн тӧроез Александр Бречалов 2019-2020 аръёсы Удмуртиысь тужгес усто спортсменъёслы премиос сётӥз. Со сярысь элькун тӧролэн но кивалтэтлэн пресс-службазы ивортӥз. Спорт удысъя вожвылъяськонэ спортсменъёслэсь, тренеръёслэсь, инструкторъёслэсь но дышетӥсьёслэсь 20 номинациосъя 123 куриськонъёс вуизы. Нуналлы быдэ тренировкаосы ветлыны, пӧрмымтэ учыръёсы мылкыд шедьтыны яке вормонъёс бере аслыд выль ужпумъёс пуктыны - зэмзэ но бадӟым уж. Соин ик туж ӧжытэз зэмзэ но бадӟым вормонъёс басьто, тросэз соос пӧлысь – татын. Трос гинэ азинлыко спортсменъёс но коллективъёс пӧлысь зэмзэ но устозэ бырйыны туж секыт Александр Бречалов, Удмуртилэн тӧроезТӧро пусйиз, элькунамы ӧнерлыко спортлы гинэ ӧвӧл, калык спортлы но саклык висъяло шуыса. Кылсярысь, туэ Воткаын быдэс ар ӵоже ужаны быгатӥсь ӧнерлыко йӧ усьтӥзы, толсуре Можгаын пӧртэм луонлыкъем спорт огъет ужаны кутскоз, нош вуоно арын Сарапулын йӧ дворец пуктыны кутскозы. Котькуд номинациын вормисьёслы синпель статуэткаос, дипломъёс но дӥсь басьтыны сертификатъёс сётӥзы. Спортысь тужгес усто семья командаен Пичи Пурга ёросысь Вершининъёслэсь семьязэс ялӥзы. Атайзы Алексей - ёросысь баскетболъя но мини-лаптая командаослэн тренерзы. Галина анайзы школаын физкультурая дышетӥсь но капчи атлетика тренер луыса ужа. Нылъёссы Татьяна но Софья акробатикая но лаптая спортъя мастеръёс луо. «Лучший спортивный коллектив» номинациын устоез Сарапулысь «Элеконд» промышленной компания луиз. 2019-тӥ арын отын физкультурая но спортъя «Трудовые резервы» клуб кылдытӥзы. Компаниын 1 сюрслэсь трос ужасьёссы спортэн выро.  «Детско-юношеская команда по игровым видам спорта» номинациын Валерия Булдаковалэн но Юлия Созоновалэн пляж волейболъя командазы вормиз. Кылем арын нылъёс Россилэн первенствоезлэн финалаз потӥзы. Ужрадэз йылпумъяса, Богдан Анфиногенов но Алина Антонова юромо элькун премилы гожтэм «Удмуртия – территория спорта» кырӟанэз быдэстӥзы. Вань номинациосын вормисьёс: - «Лучший спортсмен олимпийских видов спорта до 18 лет» — Степан Рухлядев, пуляосын ыбылӥськон; - «Лучший спортсмен олимпийских видов спорта старше 18 лет» — Юлия Каримова, пуляосын ыбылӥськон; - «Лучший тренер Олимпийских видов спорта» — Татьяна Санникова, пуляосын ыбылӥськон; - «Лучший спортсмен неолимпийских видов спорта до 18 лет» — Илья Дериглазов, шашки; - «Лучший спортсмен неолимпийских видов спорта старше 18 лет» — Наталья Фефилова, дартс; - «Лучший тренер неолимпийских видов спорта» — Александр Льдоков, шашки; - «Лучший спортсмен в адаптивном спорте до 18 лет» — Павел Куклин, уян; - «Лучший спортсмен в адаптивном спорте старше 18 лет» — Владислав Лекомцев, биатлон, куасэн бызьылон; - «Лучший тренер в адаптивном спорте» — Юрий Митриченко, велоспорт; - «Лучшая физкультурно-спортивная организация, осуществляющая спортивную подготовку на территории Удмуртской республики» — Олимпи резервъя нимысьтыз спортшкола (кивалтӥсез Игорь Городилов); - «Лучшая спортивная федерация Удмуртской Республики» — баскетболъя «Удмуртия» федерация (кивалтӥсез Марат Зиятдинов); - «Лучшая негосударственная физкультурная организация» — сӧсыръёслэн «Благо» элькун мер огазеяськонзы (кивалтӥсез Олег Бочкарёв); - «Лучший учитель физической культуры среди городов Удмуртской республики» — Марина Шакирова, Ижкарысь 49 номеро шор ёзо школа; - «Лучший учитель физической культуры среди общеобразовательных организаций сельских районов Удмуртии» — Ольга Храброва, Дэриысь шор ёзо школа; - «Лучший инструктор физической культуры детского дошкольного учреждения в городах Удмуртской республики» — Ольга Коровкина, Глазкарысь 30 номеро нылпи сад; - «Лучший инструктор физической культуры детского дошкольного учреждения в сельских районах Удмуртской республики» — Наталья Усачёва, Кизнерысь 6 номеро нылпи сад; - «Лучший спортивный медицинский работник» — Антон Коробейников, элькун врачебно-физкультурной диспансерысь спорт эмчи; - «Лучший спортивный коллектив (предприятия, организации)» — Сарапулысь «Элеконд» промышленной компания (генеральной директорез Анатолий Наумов); - «Лучшая детско-юношеская команда по игровым видам спорта» — Валерия Булдакова но Юлия Созонова, пляж волейбол; - «Спортивная династия» — Пичи Пурга ёросысь Вершининъёслэн семьязы. Тодэ вайытом, 10-тӥ шуркынмонэ Ижкарын следж-хоккеен шудонъя Россилэн чемпионатэзлэн нырысетӥ люкетэз кутскоз. Тегъёс: Спорт Ижкар Удмуртия данъетъёс АлександрБречалов 100ар  